Document ID: 32013R1398

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1398/2013 ΤΗΣ ΕΠΙΤΡΟΠΉΣ
της 18ης Δεκεμβρίου 2013
για την εφαρμογή μείωσης της αλιευτικής προσπάθειας που χορηγήθηκε στο Ηνωμένο Βασίλειο το 2013 για την αλιεία χτενιών, καβουριών και καβουρομανών λόγω υπέρβασης κατά το προηγούμενο έτος
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (1), και ιδίως το άρθρο 106 παράγραφοι 1 και 2,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 1415/2004, της 19ης Ιουλίου 2004, για καθορισμό της μέγιστης ετήσιας αλιευτικής προσπάθειας για ορισμένες ζώνες και τύπους αλιείας (2), χορηγήθηκαν στο Ηνωμένο Βασίλειο μέγιστα επίπεδα ετήσιας αλιευτικής προσπάθειας όσον αφορά τα χτένια στη ζώνη ICES VII και όσον αφορά τα καβούρια και τις καβουρομάνες στη ζώνη ICES VII.
(2)
Η μέγιστη αλιευτική προσπάθεια για τα χτένια για το έτος 2012 αυξήθηκε από 3 315 619 kW ημέρες σε 3 550 619 kW ημέρες ύστερα από ανταλλαγές μεταξύ του Ηνωμένου Βασιλείου, της Ιρλανδίας και των Κάτω Χωρών, δυνάμει του άρθρου 20 παράγραφος 5 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (3).
(3)
Ως αποτέλεσμα επιθεωρήσεων που διενεργήθηκαν στο Ηνωμένο Βασίλειο σύμφωνα με τον κανονισμό (ΕΚ) αριθ. 1224/2009 και περαιτέρω ερευνών με τις αρχές του ΗΒ, η Επιτροπή εντόπισε ανακολουθίες μεταξύ των δεδομένων που υποβλήθηκαν στην Επιτροπή σύμφωνα με το άρθρο 33 του εν λόγω κανονισμού και της πραγματικής προσπάθειας που χρησιμοποιήθηκε το 2012 για τα χτένια, τα καβούρια και τις καβουρομάνες στη ζώνη ICES VII από αλιευτικά σκάφη που φέρουν σημαία του Ηνωμένου Βασιλείου. Οι διαφορές αυτές δείχνουν ότι τα αλιευτικά σκάφη του ΗΒ έχουν χρησιμοποιήσει ένα επίπεδο προσπάθειας η οποία υπερβαίνει τη διαθέσιμη για τον στόλο αυτό προσπάθεια για το 2012, όπως προβλέπεται στον κανονισμό (ΕΚ) αριθ. 1415/2004, που προσαρμόστηκε σύμφωνα με τον κανονισμό (ΕΚ) αριθ. 2371/2002. Τα αποδεικτικά στοιχεία που συγκεντρώθηκαν κατά τη διάρκεια επιθεωρήσεων και ερευνών επιτρέπουν στην Επιτροπή να αποδείξει ότι το εν λόγω κράτος μέλος έχει υπερβεί τη μέγιστη αλιευτική προσπάθεια για τα χτένια για το 2012 κατά 451 641 kW ημέρες και για τα καβούρια και τις καβουρομάνες κατά 38 462 kW ημέρες.
(4)
Σύμφωνα με το άρθρο 106 παράγραφος 1 του κανονισμού (ΕΚ) αριθ. 1224/2009, όταν η Επιτροπή διαπιστώνει ότι ένα κράτος μέλος υπερέβη την αλιευτική προσπάθεια που του αναλογεί, επιβάλλει μειώσεις στις μελλοντικές αλιευτικές προσπάθειες αυτού του κράτους μέλους.
(5)
Στο άρθρο 106 παράγραφος 2 του κανονισμού (ΕΚ) αριθ. 1224/2009 προβλέπεται ότι οι μειώσεις της αλιευτικής προσπάθειας πραγματοποιούνται το επόμενο έτος ή έτη με την εφαρμογή ορισμένων πολλαπλασιαστικών συντελεστών οι οποίοι ορίζονται στην εν λόγω παράγραφο.
(6)
Συνεπώς, είναι σκόπιμο να εφαρμοστεί μείωση της αλιευτικής προσπάθειας που έχει χορηγηθεί στο Ηνωμένο Βασίλειο για τα χτένια και για τα καβούρια και τις καβουρομάνες στη ζώνη ICES VII κατά το έτος 2013.
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η μέγιστη ετήσια αλιευτική προσπάθεια που καθορίζεται στον κανονισμό (ΕΚ) αριθ. 1415/2004, για τα χτένια, τα καβούρια και τις καβουρομάνες στη ζώνη ICES VII μειώνεται το 2013 για το Ηνωμένο Βασίλειο όπως ορίζεται στο παράρτημα.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 2013.

Labels: 7
18
6